নিউজডেস্ক, বাংলাদেশনিউজ২৪x৭.কম;  ৪ ডিসেম্বর লক্ষ্মীপুর হানাদার মুক্ত দিবস। ১৯৭১ সালের ৯ মাসে লক্ষ্মীপুরের বিভিন্ন স্থানে ১৭টি সম্মুখযুদ্ধসহ ২৯টি দুঃসাহসিক অভিযান চালায় মুক্তিবাহিনীরা। এতে  পাকহানাদার বাহিনীর মেজর ইমতিয়াজসহ শতাধিক পাকসেনা ও আড়াইশর বেশি রাজাকার আলবদর নিহত হয়।  উল্লেখযোগ্য যুদ্ধের স্থানগুলোর মধ্যে রয়েছে- কাজীরদিঘির পাড়, মীরগঞ্জ, চৌধুরী বাজার, দালাল বাজার। এসব যুদ্ধে সৈয়দ আবদুল হালীম বাসু, মনছুর আহমদ, আবু ছায়েদ, আবুল খায়ের, নজরুল ইসলাম, জয়নাল, আতিকসহ ৩৫ জন বীর মুক্তিযোদ্ধা শহীদ হন। পাকহানাদার বাহিনীর হাতে নিহত হয় আরও কয়েক হাজার জানা অজানা নর-নারী। আর তাদের আÍত্যাগের মধ্যে দিয়েই ৪ ডিসেম্বর লক্ষ্মীপুর হানাদার মুক্ত হয়। এ দিন শহীদ মুক্তিযোদ্ধা রফিকুল হায়দার চৌধুরীর ও সুবেদার আ.  মতিনের নেতৃত্বে দেড় শতাধিক মুক্তিযোদ্ধা একত্রিত হয়ে দালাল বাজার, লক্ষ্মীপুর সদর উপজেলার দক্ষিণ হামছাদী, শাখারী পাড়ার মিঠানীয়া খালপাড়সহ বাগবাড়িস্থ রাজাকার ক্যাম্পে হামলা চালিয়ে লক্ষ্মীপুরকে হানাদার মুক্ত করেন। প্রকাশ্যে লক্ষ্মীপুর শহরে স্বাধীন বাংলাদেশের পতাকা উত্তোলন করা হয়।  ৯ মাসের যুদ্ধ চলাকালীন সময়ে ১৯৭১ সালে পাকিস্তানী সেনারা এ দেশিয় রাজাকার আল বদরদের সহায়তায় লক্ষ্মীপুর সদর, রামগতি, কমলনগর, রামগঞ্জ ও রায়পুরে ব্যাপক অগ্নিসংযোগ, লুটপাট, ধর্ষণ শেষে হাজার হাজার নিরীহ জনসাধারণকে নৃশংসভাবে হত্যা করে। এসব  নারকীয় হত্যাযজ্ঞের আজও নীরব সাক্ষী হয়ে আছে শহরের বাগবাড়িস্থ গণকবর, মাদাম ব্রিজ, পিয়ারাপুর ব্রিজ, এছাড়া তৎকালীন লক্ষ্মীপুর থানার চন্দ্রগঞ্জ, রসুলগঞ্জ, আবদুল্লাপুর ও রামগঞ্জ থানা সংলগ্ন বদ্ধভএটিএম  এসব বদ্ধভূমি আজো সংরক্ষিত হয়নি। রাজাকার আলবদরের হাতে পঙ্গুত্ব বরণ করে অনেকেই সমাজে এখনো সেই স্মৃতি বহন করছে। যে সমস্ত স্থানে মানুষকে হত্যা করে খালে ভাসিয়ে দেয়া হত, এর মধ্যে উল্লেখ্যযোগ্য মাদাম ও পিয়ারাপুর ব্রিজ।  হানাদার বাহিনীর সাথে সম্মুখযুদ্ধে এ দিন দালাল বাজারে মনসুর নামে একজন মুক্তিযোদ্ধা শহীদ হন।  হানাদার ও রাজাকার মুক্ত লক্ষ্মীপুরে এই দিন মুক্তিযোদ্ধা ও সাধারণ জনগণ একত্রিত হয়ে স্বাধীন বাংলাদেশের পতাকা উত্তোলন করে আনন্দ মিছিল করে।  স্বজনহারাদের দাবি যুদ্ধাপরাধীদের বিচার বাস্তবায়ন হলে নিহতদের আত্মা শান্তি পাবে।  এদিকে, দিবসটি উপলক্ষে জেলা মুক্তিযোদ্ধা সংসদ ও জেলা আওয়ামী লীগের উদ্যোগে শহরে আনন্দ মিছিল, আলোচনা সভা, শহীদদের কবরে পুস্পমাল্য অর্পণ, মিলাদ মাহফিল ও দোয়া অনুষ্ঠানের আয়োজন করা হয়েছে।  বাংলাদেশনিউজ২৪x৭.কম/এমএ/এসএকে.